奉使契丹二十八首 燕山
作者：蘇轍
朝代：宋

paragraphs: 燕山如長蛇，千里限夷漢。
首銜西山麓，尾掛東海岸。
中開哆箕畢，末路牽一線。
却顧沙漠平，南來獨飛雁。
居民異風氣，自古習耕戰。
上論召公奭，禮樂比姬旦。
次稱望諸君，術略亞狐管。
子丹號無策，亦數游俠冠。
割棄何人斯，腥臊久不澣。
哀哉漢唐餘，左衽今已半。
玉帛非足云，子女罹蹈踐。
區區用戎索，久爾縻郡縣。
從來帝王師，要在侮亡亂。
攻堅甚攻玉，乘瑕易冰泮。
中原但常治，敵勢要自變。
會當挽天河，洗此生齒萬。